નવસારીના દાંડીવાડ વિસ્તારની પાલિકાની નગર પ્રાથમિક શિક્ષણ સમિતિની શાળામાં જર્જરિત મકાનમાં 186 બાળકો અભ્યાસ કરી રહ્યાં છે. મકાનમાં અનેક ઠેકાણે સળિયા દેખાય છે, પ્લાસ્ટર ઉખડી ગયેલા છે. જો મરામત ન કરાય તો શાળાનું આ મકાન 'જર્જરિત' થી 'અતિજર્જરિત' બની ભારે જોખમકારક બનશે એવી શક્યતા છે. પાલિકાની નગર પ્રાથમિક શિક્ષણ સમિતિ સંચાલિત 19 પ્રાથમિક શાળા નવસારી શહેરમાં કાર્યરત છે. આ શાળામાં અંદાજે 4 હજાર વિદ્યાર્થીઓ અભ્યાસ કરે છે. આ 19 શાળામાંની એક પ્રા.શાળા મિશ્રશાળા-3 શહેરનાં દાંડીવાડ વિસ્તારમાં આવેલી છે. આ શાળામાં 1 થી 8 ધોરણ ચાલે છે અને 186 વિદ્યાર્થી-વિદ્યાર્થીનીઓ અભ્યાસ કરે છે.